Baroma 15 | Beibele Inthaneteng | Phetolelo ya Lefase le Lefsa
15 Lega go le bjalo, rena bao ba tiilego tumelong re swanetše go rwala mafokodi a bao ba sa tiago+ gomme re se ke ra ikgahliša ka noši.+
2 Anke yo mongwe le yo mongwe wa rena a kgahliše moagišani wa gagwe ka se se holago a be a mo age.+
3 Gobane gaešita le Kriste ga se a ka a ikgahliša;+ eupša go etša ge go ngwadilwe gwa thwe: “Dikgobošo tša bao ba bego ba le goboša di nkwetše.”+
4 Gobane dilo tšohle tšeo di ilego tša ngwalwa e sa le pele di ile tša ngwalelwa+ go re ruta,+ gore ka kgotlelelo+ ya rena le ka khomotšo+ e tšwago Mangwalong re be le kholofelo.+
5 Bjale eka Modimo yo a fago kgotlelelo le khomotšo a ka dira gore gare ga lena le be le boemo bja monagano+ bjo bo swanago le bjo Kriste Jesu a bego a na le bjona,
6 gore ka go kwana+ le tagafatše Modimo le Tatago Morena wa rena Jesu Kriste ka molomo o tee.
7 Ka baka leo, amogelanang+ go etša ge Kriste le yena a re amogetše,+ gore go išwe letago go Modimo.
8 Gobane ke le botša gore Kriste ge e le gabotse e bile modiredi+ wa bao ba bolotšego+ ka baka la go rereša ga Modimo,+ e le gore a kgonthišetše dikholofetšo+ tšeo Modimo a ilego a di holofetša borakgolokhukhu ba bona,
9 le gore ditšhaba+ di tagafatše Modimo ka baka la kgaugelo ya gagwe.+ Go etša ge go ngwadilwe gwa thwe: “Ke ka lebaka leo ke tla dumelago phatlalatša gare ga ditšhaba gomme ke tla opelela leina la gago.”+
10 Le gona o re: “Thabang le batho ba gagwe lena ditšhaba.”+
11 Le gona: “Tumišang Jehofa lena ditšhaba ka moka, anke batho bohle ba mo tumiše.”+
12 Le gona Jesaya o re: “Go tla ba le modu wa Jese+ gomme go tla ba le yo a tsogelago go buša ditšhaba;+ ditšhaba di tla bea kholofelo ya tšona go yena.”+
13 Eka Modimo yo a neago kholofelo a ka le tlatša ka lethabo le khutšo ka go mmota ga lena, e le gore le atelwe ke kholofelo ka matla a moya o mokgethwa.+
14 Bjale ke kgodišegile ka lena, bana bešo, gore le lena ka noši le tletše toko, ka ge le tladitšwe ka tsebo ka moka+ le gore le kgona go kgalemelana.+
15 Lega go le bjalo, ke le ngwalela ka go lebanya kudu dintlheng tše dingwe, e le gore ke le gopotše+ gape, ka baka la botho bjo bogolo bja Modimo bjo a mpontšhitšego bjona+
16 gore ke be mohlanka wa batho bohle wa Kriste Jesu ditšhabeng.+ Ke swaregile ka modiro o mokgethwa wa ditaba tše dibotse+ tša Modimo e le gore sebego+ sa ditšhaba tše se amogelege,+ se kgethagatšwe ka moya o mokgethwa.+
17 Ka baka leo ke na le lebaka la go hlalalela Kriste Jesu+ dilong tše di lego mabapi le Modimo.+
18 Gobane nka se leke go bolela selo le setee ge e ba e se sa dilo tšeo Kriste a di dirilego ka nna+ gore ditšhaba di kwe+ ka lentšu+ la ka le ditiro tša ka,
19 ka matla a dipontšho, ka dika+ le ka matla a moya o mokgethwa; mo e lego gore go tloga Jerusalema le tikologong+ ya go fihla Ilirikamo ke boletše ditaba tše dibotse ka Kriste ka botlalo.+
20 Ruri, ka tsela ye, ke ile ka ikemišetša go se bolele ditaba tše dibotse moo Kriste a bego a šetše a boletšwe gona, e le gore ke se ke ka aga motheong wa motho yo mongwe;+
21 eupša go etša ge go ngwadilwe gwa thwe: “Bao ba sa kago ba tsebišwa ka yena ba tla bona gomme bao ba sa kago ba kwa ba tla kwešiša.”+
22 Ke ka baka leo ke ilego ka palelwa ka makga a mantši go fihla go lena.+
23 Eupša bjale ga ke na selete seo se sa kgwathwago ditikologong tše gomme ka nywaga e itšego ke ile ka hlologela go tla go lena.+
24 Ka gona ke holofela gore ge ke eya Sepania,+ ke tla le bona gomme la mphelegetša+ sebakanyana go ya moo ka morago ga ge ke šetše ke kgotsofetše ka go ba le lena ka nakwana.
25 Eupša bjale ke tla tloga ke tšea leeto la go ya Jerusalema go yo hlankela bakgethwa.+
26 Gobane bao ba lego Matsedonia le Akaya+ ba thabetše go aba dilo tša bona ka moneelo+ go badiidi ba ba lego gare ga bakgethwa Jerusalema.
27 Ke therešo, ba thabetše go dira bjalo, e bile ruri ba be ba na le molato go bakgethwa ba ba lego Jerusalema; gobane ge e ba ditšhaba di bile le karolo dilong tša moya+ tša bakgethwa bao, le tšona di na le molato wa go ba hlankela ka go ba nea dinyakwa tša bona tša ka mehla.+
28 Ka gona ka morago ga ge ke feditše ka se gomme ke fihlišitše moneelo*+ wo o šireletšegile go bona, ke tla tloga ka tsela e fetago go lena go ya Sepania.+
29 Godimo ga moo, ke a tseba gore ge ke etla go lena ke tla tla ka tekanyo e tletšego ya tšhegofatšo e tšwago go Kriste.+
30 Bjale bana bešo, ke le kgothatša ka Morena wa rena Jesu Kriste le ka lerato leo moya o mokgethwa o le tšweletšago+ gore le katane le nna dithapelong tša go nthapelela go Modimo,+
31 gore ke hlakodišwe+ go bao ba sa dumelego ba Judea le gore bodiredi bja ka bjo ke bo dirago legatong la Jerusalema+ bo amogelege go bakgethwa,+
32 e le gore ka thato ya Modimo ke tle go lena ka lethabo gomme ke lapološwe+ gotee le lena.
33 Eka Modimo yo a neago khutšo a ka ba le lena bohle.+ Amene.
^ Phetolelo ya lentšu ka lentšu e re, “seenywa.”